באליפות העולם בשחייה (בריכת 25 מטר) שנערכה באיסטנבול שבטורקיה בדצמבר 2012 זכה שילדס ב-3 מדליות, אחת מכל סוג. מדליית זהב, במשחה שליחים 4x100 מטר מעורב ביחד עם מאט גריוורס, קווין קורדס וראיין לוכטה בתוצאה של 3:21.03 דקות. מדליית כסף, במשחה ל-100 מטר פרפר בתוצאה של 49.54 שניות, אחרי צ'אד לה קלו מדרום אפריקה שקבע שיא אליפות חדש של 48.82 שניות ולפני חברו לנבחרת ראיין לוכטה (49.59 שניות). מדליית ארד, במשחה ל-50 מטר פרפר בשיא לאומי חדש של 22.46 שניות, אחרי ניקולס סנטוס מברזיל שקבע שיא אליפות חדש של 22.22 שניות וצ'אד לה קלו (22.26 שניות).